ai4bharat/Pralekha huggingface dataset:
PIB Headquarters
61 லட்சம் ரூபாய் மதிப்புள்ள 1.45 கிலோ தங்கத்தை சென்னை விமான நிலைய சுங்கத்துறையினர் பறிமுதல் செய்தனர்
குறிப்பாகக் கிடைத்தத் தகவல் அடிப்படையில் கொழும்பிலிருந்து யூஎல் 125 விமானம் மூலம் செவ்வாயன்று சென்னை வந்த ராமநாதபுரத்தைச் சேர்ந்த உமர் ஃபரூக் அலி , வெளியேறும் வழியில் இடைமறித்து சோதனைக்கு உட்படுத்தப்பட்டார். அவர், ஆசனவாயில் 2 பொட்டலங்களில் மறைத்து வைத்திருந்த தங்கப்பசை கண்டுபிடிக்கப்பட்டது. ரூ.11.37 லட்சம் மதிப்புள்ள 270 கிராம் தங்கம் அவரிடமிருந்து பறிமுதல் செய்யப்பட்டது.
துபாயிலிருந்து இரண்டு வெவ்வேறு விமானங்களில் சென்னை வந்த ராமநாதபுரத்தைச் சேர்ந்த நூருல் அமீன் , சென்னையைச் சேர்ந்த சையத் முகமது  ஆகியோர் வெளியேறும் வழியில் இடைமறித்து சோதிக்கப்பட்டனர். இவர்களிடமிருந்து 6 பொட்டலங்களில் மறைத்து வைக்கப்பட்டிருந்த 536 கிராம் தங்கமும், 98 கிராம் எடையுள்ள இரண்டு தங்க வில்லைகளும் என மொத்தம் 634 கிராம் தங்கம் பறிமுதல் செய்யப்பட்டது. இதன் மதிப்பு ரூ.26.69 லட்சம் ஆகும்.
கோலாலம்பூரிலிருந்து பாட்டிக் ஏர்லைன்ஸ் விமானம் மூலம் சென்னை வந்த அப்பாஸ் , என்பவர் வெளியேறும் வழியில் இடைமறைத்து சோதிக்கப்பட்டார். டிராலியின் கைப்பிடிக் குழாயில் மறைத்து வைத்திருந்த ரூ.23 லட்சம் மதிப்புள்ள 547 கிராம் தங்கம் பறிமுதல் செய்யப்பட்டது.
இந்த மூன்று சோதனைகளிலும் ரூ.61 லட்சம் மதிப்புள்ள 1.45 கிலோ தங்கம் சுங்கச்சட்டம் 1962-ன்படி, பறிமுதல் செய்யப்பட்டது.
இது குறித்து மேலும் விசாரணை நடைபெற்று வருவதாக சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக்குறிப்பு தெரிவிக்கிறது.
மின்னணு மற்றும் தகவல் தொழில்நுட்பம்
திரு. அடல் பிஹாரி வாஜ்பாய் மறைவுக்கு திரு. ரவி சங்கர் பிரசாத் இரங்கல்
பாரத ரத்னா திரு. அடல் பிஹாரி வாஜ்பாய் மறைவுக்கு மத்திய மின்னணு மற்றும் தகவல் தொழில்நுட்பம், சட்டம் மற்றும் நீதித்துறை அமைச்சர் திரு. ரவி சங்கர் பிரசாத் ஆழ்ந்த இரங்கல் தெரிவித்துள்ளார். துயருற்று இருக்கும் குடும்பத்தாருக்கும், தேசத்திற்கும் திரு. ரவி சங்கர் பிரசாத் தெரிவித்திருக்கும் இரங்கல் செய்தியில், “ஜன சங்க காலத்திலிருந்து பா.ஜ.க.வின் பிரதான தூணாக இருந்தவரும், கட்சியின் கொள்கைகளை தீவிரமாக பரப்பியவரும் நாட்டில் அதற்கான மதிப்பை உறுதி செய்தவரும், இன்று இந்தியாவின் பிரதான தூணாக விளங்கும் கட்சிக்கு வலுவான அடித்தளமிட்டவருமான அடல் அவர்களின் துயரமான மறைவுக்கு நான் ஆழ்ந்த இரங்கலை தெரிவித்துக் கொள்கிறேன்.
தேசத்தின் நலனுக்காக தமது ஒட்டு மொத்த வாழ்க்கையை அர்ப்பணித்து வலுவான, வளர்ச்சியடைந்த, வளம் மிக்க இந்தியாவை கட்டமைத்த அவர், எல்லா காலங்களிலும் நினைவுகூரப்படுவார்.
எனது குழந்தைப் பருவத்திலிருந்து இந்தியாவின் மகத்தான புதல்வருடன் இணைந்திருந்ததை எனது பெரும்பேறாகக் கருதுகிறேன். புதிய இந்தியாவை வடிவமைப்பதற்கு அவரது ஈர்ப்பும், வழிகாட்டுதலும் வளரும் இந்தியாவுக்கான திட்டமும் நமக்கு தொடர்ந்து வழிகாட்டும்” என்று குறிப்பிட்டுள்ளார்.
(Visitor Counter : 103
வணிகம் மற்றும் தொழில்துறை அமைச்சகம்
ஜிஎஸ்டி மற்றும் பண மதிப்பு இழப்பு நடவடிக்கைக்கு பிறகு தொழில் துறை வளர்ச்சிக்கான முக்கிய முன்முயற்சி திட்டங்கள்
நாட்டின் தொழில் துறையின் முன்னேற்றத்திற்காக அரசு பல்வேறு நடவடிக்கைகளை எடுத்து வருகிறது. இதற்கு, குறிப்பிட்ட ஆண்டு சார்ந்த இலக்குகள் கிடையாது என்று மத்திய வர்த்தகம் மற்றும் தொழில் துறை இணையமைச்சர் திரு சி.ஆர். சவுத்ரி மாநிலங்களவையில் தெரிவித்தார்.
இதில், இந்தியாவில் உற்பத்தி செய்வோம், தொடங்கிடு இந்தியா, சுலபமாக தொழில் செய்வோம் போன்ற முக்கிய முன்முயற்சி திட்டங்கள் கொண்டு வரப்பட்டுள்ளன. அந்நிய நேரடி முதலீடு கொள்கை மற்றும் முறைகள் எளிமையாக்கப்பட்டுள்ளன. குறு, சிறு, நடுத்தர நிறுவனங்கள் பயன்பெறும் வகையில், பிரதமரின் வேலைவாய்ப்புத் திட்டம், குழு வளர்ச்சித் திட்டம், தொழில் முனைவோர் திறன் வளர்ச்சித் திட்டம், கடனுறுதி திட்டம் ஆகிவை உள்ளன. தோல், காலணி, ஜவுளி, உணவு பதப்படுத்துதல் போன்ற துறைகளுக்கு சிறப்பு திட்டங்களும் அமலாக்கப்பட்டுள்ளன. மாநிலம் மற்றும் யூனியன் பிரதேசங்களின் தொழில் வளர்ச்சி இலக்குகள் குறித்த தகவல் மத்திய அரசிடம் இல்லை என்று மாநிலங்களவையில் கேள்வி ஒன்றுக்கு எழுத்து மூலம் அளித்த பதிலில் அமைச்சர் கூறினார்.
(Visitor Counter : 177
அறிவியல் மற்றும் தொழில்நுட்பத்துறை
இமாச்சலப் பிரதேசத்தின் சம்பாவில் உள்ள முன்னேற விரும்பும் மாவட்டத்தில் அறிவியல் அருங்காட்சியகத்தைத் திறந்து வைத்த மத்திய அமைச்சர் டாக்டர் ஜிதேந்திர சிங், அதனை புத்தொழில்களுடன் இணைத்தார்
இமாச்சலப் பிரதேசத்தின் சம்பாவில் உள்ள முன்னேற விரும்பும் மாவட்டத்தில் அறிவியல் அருங்காட்சியகத்தை மத்திய அறிவியல், தொழில்நுட்பத்துறை அமைச்சர் மற்றும் பிரதமர் அலுவலக இணையமைச்சர் டாக்டர் ஜிதேந்திர சிங் இன்று திறந்து வைத்தார். மாநில முதலமைச்சர் திரு ஜெய்ராம் தாக்கூர் மற்றும் மத்திய தகவல், ஒலிபரப்பு, இளைஞர் நலன் மற்றும் விளையாட்டுத்துறை அமைச்சர் திரு அனுராக் தாக்கூர் ஆகியோர் முன்னிலை வகித்தனர்.
இதைப் புத்தொழில்களுடன் இணைத்த டாக்டர் ஜிதேந்திர சிங், இந்த மலைப்பாங்கான பகுதியில் உள்ள இந்த அதிநவீன நிறுவனம் இளைஞர்களின் திறன்களைக் கண்டறியவும், அவர்களின் புதுமையான திறன்களைப் பயன்படுத்தி பிற்கால வாழ்க்கையில் வாழ்வாதாரத்தைக் கண்டறியவும் ஊக்குவிக்கும் என்றார்.
இமாச்சலப் பிரதேசம் பல்லுயிர் வளம் கொண்ட இமாலய மாநிலமாக இருப்பது வேளாண் தொழில்நுட்ப புத்தொழில்களை மேம்படுத்துவதற்கு மிகவும் பொருத்தமானது என்றும், நாட்டின் தற்போதைய புத்தொழில் வளர்ச்சியில் ஈடுபடுவதற்கு இளம் கண்டுபிடிப்பாளர்களுடன் கைகோர்க்க உயிரி தொழில்நுட்பத் துறை தயாராக உள்ளது என்றும் டாக்டர் ஜிதேந்திர சிங் கூறினார். இமாச்சலப் பிரதேசம் போன்ற இமயமலை மாநிலங்களின் புவியியல் மற்றும் தட்பவெப்ப நிலைகள் மருத்துவ மற்றும் நறுமண தாவரங்களை வளர்ப்பதற்கு சாதகமாக உள்ளன. இவற்றை வேளாண் தொழில்நுட்ப மற்றும் நறுமண நிறுவனங்களாக உருவாக்க முடியும் என்று அவர் கூறினார். ஜம்மு காஷ்மீரில் சிஎஸ்ஐஆர் ஆதரவுடன் கூடிய நறுமணப் பொருட்கள் இயக்கத்தை ஆய்வுசெயது அமலாக்க அனைத்து உதவிகளும் செய்யப்படும் என்று முதலமைச்சர் ஜெய்ராம் தாக்கூருக்கு உறுதியளித்த அமைச்சர், வழங்கினார், இது இமாச்சலில் பெரிய அளவில் பிரதிபலிக்கும் என்றார்.
மத்திய அரசின் அறிவியல் மற்றும் தொழில்நுட்ப அமைச்சகம், நாட்டின் பல்வேறு பகுதிகளிலும் முன்னேற விரும்பும் மாவட்டங்களில் 75 அறிவியல் அருங்காட்சியகங்களை நிறுவ முயற்சி மேற்கொண்டுள்ளது. இந்த அறிவியல் அருங்காட்சியகங்களின் நோக்கம், கடந்த 75 ஆண்டுகால சுதந்திர இந்தியாவின் அறிவியல் பயணம் மற்றும் சாதனைகளை எடுத்துரைப்பது மட்டுமின்றி, பள்ளி மாணவர்களிடையே அறிவியல் ஆர்வத்தை ஏற்படுத்துவதும் ஆகும் என்று டாக்டர் ஜிதேந்திர சிங் தெரிவித்தார்.
பிரதமர் அலுவலகம்
பிரகதி மைதான ஒருங்கிணைந்த போக்குவரத்து வழித்தட திட்டத்தை 19-ந் தேதி பிரதமர் நாட்டுக்கு அர்ப்பணிக்கிறார்
பிரதான சுரங்கம் மற்றும் ஐந்து சுரங்கப்பாதைகள் அர்ப்பணிக்கப்படுகின்றன
இது பிரகதி மைதான மறுமேம்பாட்டு திட்டத்தின் ஒருங்கிணைந்த பகுதியாகும்
தடையில்லாத வாகன போக்குவரத்தை உறுதிசெய்வதுடன் பைரோன் மார்கில் போக்குவரத்து நெரிசலை குறைக்கும்
இத்திட்டம் நகர்ப்புற உள்கட்டமைப்பை மாற்றுவதன் மூலமாக எளிதான வாழ்க்கையை உறுதிசெய்யும் மற்றொரு நடவடிக்கையாகும்
பிரகதி மைதான ஒருங்கிணைந்த போக்குவரத்து வழித்தட திட்டத்தின் பிரதான சுரங்கம் மற்றும் ஐந்து சுரங்கப்பாதைகளை பிரதமர் திரு நரேந்திர மோடி 19-ந் தேதி காலை 10.30 மணியளவில் நாட்டுக்கு அர்ப்பணிக்கிறார். அந்த நிகழ்ச்சியில் கலந்து கொள்ளும் கூட்டத்தினரிடையே அவர் உரையாற்றுகிறார். ஒருங்கிணைந்த போக்குவரத்து வழித்தடத்திட்டம் பிரகதி மைதான மறு மேம்பாட்டு திட்டத்தின் ஒருங்கிணைந்த பகுதியாகும்.
பிரகதி மைதான ஒருங்கிணைந்த போக்குவரத்து வழித்தடத் திட்டம் ரூ. 920 கோடி செலவில் முழுக்க முழுக்க மத்திய அரசின் நிதியுடன் உருவாக்கப்பட்டுள்ளது. பிரகதி மைதானத்தில் உருவாக்கப்பட்டு வரும் புதிய உலகத் தரம் வாய்ந்த கண்காட்சி மற்றும் மாநாட்டு மையத்தை எந்தவித இடையூறுமின்றி சுமூகமாக அணுவதை இத்திட்டம் நோக்கமாகக் கொண்டுள்ளது. இதன் மூலம் பிரகதி மைதானத்தில் நடைபெறும் நிகழ்ச்சிகளில் கண்காட்சியாளர்கள் மற்றும்பார்வையாளர்கள் எளிதாக பங்கேற்க முடியும்.
பிரகதி மைதானத்திற்கு அப்பால் தடையில்லாத வாகன போக்குவரத்தை இந்த திட்டம் உறுதி செய்வதுடன், பயணிகளின் நேரத்தையும், செலவையும் பெருமளவில் சேமிக்க உதவும். நகர்ப்புற உள்கட்டமைப்பை மாற்றியமைப்பதன் மூலம் மக்கள் எளிதாக வாழ்வதை உறுதிசெய்வது அரசின் தொலைநோக்குப் பார்வையின் ஒரு
பகுதியாகும்.
பிரதான சுரங்கப்பாதை சுற்றுவட்டப்பாதையை பழமையான புரானா கிலா சாலையின் வழியாக இந்தியா கேட்டை பிரகதி மைதானத்துடன் இணைக்கிறது. ஆறு வழித்தடமாக பிரிக்கப்பட்ட சுரங்கப்பாதையானது பிரகதி மைதானத்தின் பெரிய அடித்தள வாகன நிறுத்துமிடத்திற்கான அணுகுதல் உட்பட பல நோக்கங்களைக் கொண்டுள்ளது. வாகன நிறுத்துமிடத்தின் இருபுறமும் போக்குவரத்தை எளிதாக்கும் வகையில் பிரதான சுரங்கப்பாதை சாலைக்கு கீழே இரண்டு குறுக்கு சுரங்கங்கள் கட்டப்பட்டுள்ளது, இந்தத் திட்டத்தின் தனித்துவமான அம்சமாகும்.
சிறப்பான தீ தடுப்பு மேலாண்மை, நவீன காற்றோட்டம் மற்றும் தானியங்கி வடிகால், டிஜிட்டல் முறையில் கட்டுப்படுத்தப்படும் சிசிடிவி கேமராக்கள், சுரங்கப்பாதைக்குள் பொது அறிவிப்பு அமைப்பு போன்ற போக்குவரத்தை சீராக இயக்குவதற்கான அதிநவீன உலகளாவிய தரநிலை வசதிகளுடன் இது அமைக்கப்பட்டுள்ளது.
நீண்டகாலமாக எதிர்பார்க்கப்பட்ட இந்த சுரங்கப்பாதை, கடுமையான போக்குவரத்து நெரிசலால் திணறி வரும் பைரோன் மார்க்கிற்கு மாற்றுப் பாதையாகச் செயல்படும். இதன் மூலம் பைரோன் மார்க்கின்
போக்குவரத்து நெரிசலில் பாதிக்கும் மேல் குறையும் என்று எதிர்பார்க்கப்படுகிறது. சுரங்கப்பாதையுடன், மதுரா சாலையில் நான்கு, பைரோன் மார்க்கில் ஒன்று மற்றும் உள்வட்டச்சாலையில் ஒன்று என ஆறு சுரங்கப்பாதைகள் அமைக்கப்பட்டுள்ளன.
(
வணிகம் மற்றும் தொழில்துறை அமைச்சகம்
சரக்கு ஏற்றுமதிகள் ஏப்ரல் மாதத்தில் புதிய உச்சத்தை எட்டியது; 40 பில்லியன் அமெரிக்க டாலர்களைத் தாண்டி, 30% வளர்ச்சியைப் பதிவுசெய்தது
கடந்த நிதியாண்டில் சாதனை படைத்த ஏற்றுமதி 2022-ம் ஆண்டு ஏப்ரல் மாதத்திலும் அபரிமிதமான வளர்ச்சியை தொடர்ந்துள்ளது. ஏப்ரல் மாதத்தில் சரக்கு ஏற்றுமதி 40 பில்லியன் அமெரிக்க டாலர் அளவை தாண்டியுள்ளது. இது கடந்த ஆண்டு ஏப்ரல் மாதத்துடன் ஒப்பிடுகையில் 30 சதவீதம் அதிகமாகும். பெட்ரோலிய பொருட்கள் , மின்னணு பொருட்கள், உணவு தானியங்கள் , காபி, பதப்படுத்தப்பட்ட உணவு வகை, தோல் பொருட்கள் ஆகியவற்றின் ஏற்றுமதியில் சாதனை படைக்கப்பட்டுள்ளது. சேவை ஏற்றுமதி 27.60 பில்லியன் டாலராக இருந்தது. இது கடந்த ஆண்டு ஏப்ரலை விட, 53 சதவீதம் அதிகமாகும்.
இந்தியாவின் ஒட்டுமொத்த ஏற்றுமதி, 67.79 பில்லியன் டாலராக இருக்கும் என மதிப்பிடப்பட்டுள்ளது. கடந்த ஆண்டு இதே காலத்தை விட 38.90 சதவீதமாக நேர்மறை வளர்ச்சியை பெற்றுள்ளது.
ஏப்ரல் 2022-ல் ஒட்டுமொத்த இறக்குமதி 75.87 பில்லியன் டாலராக மதிப்பிடப்பட்டுள்ளது. இது கடந்த ஆண்டை விட 36.31 சதவீதம் அதிகமாகும்.
மேலும் விவரங்களுக்கு இந்த ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1825071
மனித வள மேம்பாட்டு அமைச்சகம்
இந்தியாவும், சிங்கப்பூரும் கல்வி மற்றும் திறன் மேம்பாட்டுத் துறைகளில் வலுவான ஒத்துழைப்புடன் இயற்கையான நல்லுறவைக் கொண்ட நாடுகளாக திகழ்கின்றன
மத்திய கல்வி, திறன் மேம்பாடு மற்றும் தொழில் முனைவோர் துறை அமைச்சர் திரு தர்மேந்திர பிரதானை சிங்கப்பூரில் நன்யாங் தொழில்நுட்ப பல்கலைக்கழகக் குழு, தூதரகத்தின் முதன்மைச் செயலாளர் திருமதி அமந்தா கிவெக் தலைமையில் இன்று சந்தித்தது. கல்வித்துறையில் ஒத்துழைப்பை அதிகரிப்பது, தொழில்நுட்பங்களை அனைவரும் அணுகும் வகையில் ஜனநாயகப்படுத்துவது, தொழில்முனைவு நடவடிக்கைகளை ஊக்குவிப்பது, இளைஞர்களுக்கு அதிக வாய்ப்புகளை உருவாக்குதல் உள்ளிட்டவை குறித்து அவர்கள் ஆலோசித்தனர்.
இந்த சந்திப்பின் போது பேசிய திரு தர்மேந்திர பிரதான், கல்வி மற்றும் திறன் மேம்பாட்டில் வலுவான ஒத்துழைப்புடன் இந்தியாவும், சிங்கப்பூரும் இயற்கையான நல்லுறவைக் கொண்டுள்ளதாகத் தெரிவித்தார். கல்வி நிறுவனங்கள் மற்றும் தொழில் நிறுவனங்களின் பங்களிப்புடன் ஒத்துழைப்பை மேலும் அதிகரிப்பதை எதிர்நோக்கியிருப்பதாக அவர் கூறினார்.
பிரதமர் அலுவலகம்
உலக சுகாதார தினத்தில் பிரதமர் விடுத்துள்ள செய்தி
உலக சுகாதார தினத்தையொட்டி பிரதமர் திரு.நரேந்திர மோடி விடுத்துள்ள செய்தி பின்வருமாறு.
“மிகத் தரமான, குறைந்த செலவிலான மருத்துவ வசதி மக்களுக்கு கிடைப்பதை உறுதி செய்வதற்காக, ஆயுஷ்மான் பாரத், பிரதமரின் மக்கள் மருத்துவத் திட்டம் உள்ளிட்ட பல்வேறு நடவடிக்கைகளை மத்திய அரசு மேற்கொண்டு வருகிறது. கொவிட்-19 தொற்றுக்கு எதிரான போராட்டத்தை வலுப்படுத்துவதற்காக உலகிலேயே மிகப் பெரிய தடுப்பூசி இயக்கத்தை இந்தியா செயல்படுத்தி வருகிறது.
உலக சுகாதார தினமான இன்று, முகக்கவசம் அணிவது, அடிக்கடி கைகளைக் கழுவுவது, பிற பாதுகாப்பு நடவடிக்கைகளை கடைப்பிடிப்பது போன்ற, நம்மாலான அனைத்து முன்னெச்சரிக்கைகளையும் மேற்கொண்டு கொவிட்-19 தொற்றுக்கு எதிரான போராட்டத்தில் நாம் அனைவரும் முழு கவனம் செலுத்துவோம்.
அதே நேரத்தில் நமது நோய் தடுப்பாற்றலை அதிகரிப்பதற்கான அனைத்து செயல்களையும் மேற்கொண்டு நம்மை ஆரோக்கியமாக வைத்துக் கொள்வோம்.
நமது புவிப் பந்தை ஆரோக்கியமாக வைத்திருப்பதற்காக இரவும், பகலும் அயராது பாடுபடும் அனைவருக்கும் நமது நன்றிகளையும், பாராட்டுகளையும் மீண்டும் தெரிவிப்பதற்கான ஒருநாள் தான் உலக சுகாதார தினம். மருத்துவத் துறையில் ஆராய்ச்சிக்கும், புத்தாக்கத்திற்குமான நமது ஆதரவை உறுதி செய்வதற்கான நாளும் கூட” என்று தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
நாட்டில் கொரோனா நோய் தொற்றுக்கு தற்போது 4.5 லட்சம் பேருக்கு சிகிச்சை
கொவிட் நோய் தொற்றுக்கு நாட்டில் தற்போது 4, 54, 940 பேர் சிகிச்சை பெற்று வருகின்றனர். நாட்டின் மொத்த பாதிப்பில் இது 4.87 சதவீதம் ஆகும்.
கடந்த 24 மணி நேரத்தில் இந்தியாவில் 41,322 பேருக்கு கொவிட் தொற்று இருப்பது கண்டுபிடிக்கப்பட்டுள்ளது. இதில் 69.04 சதவீதம் பேர் மகாராஷ்டிரா, தில்லி, கேரளா, மேற்கு வங்கம், ராஜஸ்தான், உத்தரப் பிரதேசம், ஹரியானா மற்றும் சட்டீஸ்கர் ஆகிய 8 மாநிலங்கள்/ யூனியன் பிரதேசங்களைச் சேர்ந்தவர்கள். அதிகபட்சமாக மகாராஷ்டிராவில் 6,185 பேரும், தில்லியில் 5,482 பேரும், கேரளாவில் 3,966 பேரும் பாதிக்கப்பட்டுள்ளனர்.
கடந்த 24 மணி நேரத்தில் 11,57,605 பரிசோதனைகள் மேற்கொள்ளப்பட்டு, இதுவரை மொத்தம் 13.82 கோடி  பரிசோதனைகள் செய்யப்பட்டுள்ளன.
1175 அரசு ஆய்வுக் கூடங்கள் மற்றும் 986 தனியார் ஆய்வகங்கள் உட்பட நாடெங்கிலும் மொத்தமுள்ள 2161 பரிசோதனை மையங்களில் மேற்கொள்ளப்பட்டு வரும் நிலையான மற்றும் வளர்ச்சியுடன் கூடிய பரிசோதனை உட்கட்டமைப்பு நடவடிக்கைகளின் வாயிலாக பரிசோதனைகளின் எண்ணிக்கை வெகுவாக அதிகரித்துள்ளது.
கடந்த 24 மணி நேரத்தில் 41,452 பேர் குணமடைந்து வீடு திரும்பியுள்ளனர். இதனால் நாட்டில் மொத்தம் குணமடைந்தோரின் எண்ணிக்கை 87.59 லட்சமாக  உயர்ந்துள்ளது. இதன்மூலம் நாட்டில் குணமடைந்தவர்களின் சதவீதம் 93.68-ஆக தற்போது பதிவாகியுள்ளது.
கடந்த 24 மணி நேரத்தில் 485 பேர் உயிரிழந்துள்ளனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1676679
------
(
பிரதமர் அலுவலகம்
பெங்களுருவில் வளர்ச்சித் திட்டங்களை தொடங்கி வைத்து பிரதமர் ஆற்றிய உரையின் தமிழாக்கம்
கர்நாடகா ஆளுநர் தாவர் சந்த் கெலாட் அவர்களே, கர்நாடகாவின் புகழ்பெற்ற முதல்வர் பசவராஜ் அவர்களே, மத்திய அமைச்சர் பிரகலாத் ஜோஷி அவர்களே, கர்நாடக மாநில அமைச்சர்களே, நாடாளுமன்ற, சட்டமன்ற உறுப்பினர்களே, பெங்களுருவில் வாழும் எனது சகோதர, சகோதரிகளே வணக்கம்..
கர்நாடக மாநிலத்தின் விரைவான வளர்ச்சிக்காக, துடிப்பான அரசாங்கம் அளித்த நம்பிக்கையின் சான்றுகளை இன்று பார்க்கிறோம். இன்று ரூ.27,000 கோடி மதிப்புக்கு அதிகமான திட்டங்கள் தொடங்கி வைக்கப்பட்டுள்ளன. சிலவற்றுக்கு அடிக்கல் நாட்டப்பட்டுள்ளன. இந்த திட்டங்கள் உயர்கல்வி, ஆராய்ச்சி, சுகாதாரம், திறன் மேம்பாடு மற்றும் இணைப்பு உள்ளிட்ட துறைகளில் வேண்டிய சேவைகளை அளிக்கும். சுருக்கமாக சொன்னால், வாழ்க்கையையும், வணிகத்தையும் இது எளிமையாக மாற்றும்.
சகோதர, சகோதரிகளே,
நான் இங்கு வருவதற்கு முன், இந்திய அறிவியல் கழகம் மற்றும் அம்பேத்கர் பொருளாதாரப் பல்கலைக் கழக மாணவர்களுடன், கல்வி, ஆராய்ச்சி மற்றும் கண்டுபிடிப்புகளில் அவர்களின் ஆர்வத்தை அறிந்து கொள்ள உரையாடினேன். புதிய உத்வேகத்துடன் வெளியே வந்தேன். இந்த திட்டங்களில் ஈடுபட்டுள்ள தனியார் துறையினரையும் நான் மனதார பாராட்டுகிறேன். உற்சாகமும், முயற்சியும் இணைந்திருக்கும் உங்களோடு, நான் இந்த நிகழ்ச்சியில் கலந்து கொள்கிறேன். இது பெங்களுருவில் நான் இன்று கலந்து கொள்ளும் கடைசி நிகழ்ச்சி என்பது உங்களுக்கு தெரியும். நான் இன்று மைசூருக்கு செல்கிறேன். கர்நாடகாவின் வளர்ச்சி பயணத்தை விரைவுப்படுத்தும் முயற்சிகள் தொடரும். கர்நாடகாவில் 5 தேசிய நெடுஞ்சாலைத் திட்டங்களுக்கும், 7 ரயில்வே திட்டங்களுக்கும் அடிக்கல் நாட்டப்பட்டது. 100 சதவிகிதம் மின்மயமாக்கப்பட்ட கொங்கன் ரயில்வே அதன் முக்கிய மைல்கல்லாகும். இந்த திட்டங்கள் அனைத்தும், கர்நாடகாவின் இளைஞர்கள், நடுத்தர வர்க்கத்தினர், விவசாயப் பெருமக்கள், தொழிலாள சகோதர, சகோதரிகள், புதிய தொழில்முனைவோர் ஆகியோருக்கு அதிகளவில் வசதிகளையும், வாய்ப்புகளையும் அளிக்கும். இந்த வளர்ச்சித் திட்டங்களுக்காக கர்நாடகா மாநிலத்துக்கு எனது பாராட்டுகள், வாழ்த்துகள்.
நண்பர்களே,
இளைஞர்களின் கனவு நகராமாக பெங்களுரு மாறி உள்ளது. பெங்களுரு, 'ஒரே இந்தியா, திறமையான இந்தியா' என்பதன் பிரதிபலிப்பாக உள்ளது. பெங்களுருவின் வளர்ச்சி லட்சக் கணக்கான கனவுகளின் வளர்ச்சி. எனவே, பெங்களுருவின் மேம்பாட்டுக்காக கடந்த 8 ஆண்டுகளாக அரசு தொடர்ந்து முயற்சிகளை செய்து வருகிறது. பயண நேரம், போக்குவரத்து செலவை குறைப்பதன் மூலம், கனவுகளை நிறைவேற்ற துடிக்கும் ஒவ்வொரு குடிமகனின் வாழ்க்கையை எளிதாகவும், வசதியாகவும் மாற்ற அரசாங்கம் தொடர்ந்து அயராது பாடுபட்டு வருகிறது. இன்றும் அதே அர்ப்பணிப்பு உணர்வை நாம் காண்கிறோம்.
நன்றி!
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1835635
பாதுகாப்பு அமைச்சகம்
ஆயுதப் படைகளில் இளைஞர்களை பணியில் சேர்ப்பதற்கான ‘அக்னிபத்’ திட்டத்துக்கு அமைச்சரவை ஒப்புதல்
ஆயுதப்படைகளில் இந்திய இளைஞர்களை பணியமர்த்தும் கவர்ச்சிகரமான திட்டத்திற்கு மத்திய அமைச்சரவை இன்று ஒப்புதல் வழங்கியுள்ளது. அக்னிபத் என்று அழைக்கப்படும் இந்தத் திட்டத்தின்கீழ் பணிக்கு தேர்ந்தெடுக்கப்படும் இளைஞர்கள் அக்னி வீரர்கள் என்று அழைக்கப்படுவார்கள். தேசபக்தியுடன், துடிப்புமிக்க இளைஞர்கள் ராணுவத்தில் நான்கு ஆண்டு காலத்திற்கு பணியாற்ற அக்னிபத் அனுமதிக்கும்.
ஆயுதப்படைகளில் இளைஞர்களை பணியமர்த்துவதற்காக இந்தத் திட்டம் வடிவமைக்கப்பட்டுள்ளது. சமுதாயத்திலிருந்து சமகால தொழில்நுட்ப போக்குகளுக்கு ஏற்ற வகையில் திறமை மிக்க இளைஞர்களை சீருடைப் பணிக்கு ஈர்க்க இது வாய்ப்புகளை வழங்கும். இளைஞர்களை படைகளில் சேர்ப்பதன் மூலம் வீரர்களின் சராசரி வயதை நான்கைந்து ஆண்டுகள் குறைக்க இது வகைசெய்யும். அரசு அறிமுகப்படுத்தியுள்ள மிகப்பெரிய பாதுகாப்புக் கொள்கை சீர்திருத்தமான இது, முப்படைகளிலும் மனிதவளக் கொள்கையை நடைமுறைப்படுத்தும் புதிய அத்தியாயத்தை உருவாக்கும். உடனடியாக அமலுக்கு வரும் இந்தக் கொள்கை முப்படைகளிலும் ஆள்சேர்ப்பை நிர்வகிக்கும்.
இந்தத் திட்டத்தின்கீழ் தேர்வு செய்யப்படும் அக்னி வீரர்களுக்கு, அபாயம் மற்றும் சிரமப்படிகளுடன் ஈர்க்கும் வகையிலான மாதாந்திர ஊதியம் முப்படைகளிலும் வழங்கப்படும். 4 ஆண்டு பணிக்காலம் முடிவடைந்ததும், அக்னி வீரர்களுக்கு சேவா நிதி என்ற ஒரே தடவையிலான தொகுப்பு வழங்கப்படும். அதில் அவர்களது பங்களிப்பு மற்றும் வட்டி ஆகியவை அடங்கும்.
முதலாம் ஆண்டில் மாதாந்திர ஊதியமாக ரூ,30,000 நிர்ணயிக்கப்படும். அக்னி வீரர் தொகுப்பு நிதிக்கு ரூ.9,000 அளிக்கப்படும். எஞ்சிய ரூ.21,000 கையில் கிடைக்கும். 2-ம் ஆண்டில் ரூ.33,000, 3-ம் ஆண்டில் ரூ.36,500, 4-ம் ஆண்டில் ரூ.40,000 ஆக ஊதியம் நிர்ணயிக்கப்பட்டுள்ளது. இதில் 30% பங்களிப்புத் தொகையாகப் பிடிக்கப்படும். எஞ்சிய 70% தொகை வழங்கப்படும். 4 ஆண்டுகளுக்குப் பின்னர் தொகுப்பு நிதியில் செலுத்தப்பட்ட ரூ.5.02 லட்சம் மற்றும் அரசு அளிக்கும் அதே தொகை சேர்த்து வட்டியுடன் சேவா நிதியாக ரூ.11.71 லட்சம் வீரர்களுக்கு வழங்கப்படும். இந்த சேவா நிதிக்கு வருமான வரியிலிருந்து விலக்கு அளிக்கப்படும். இதைத்தவிர பணிக்கொடை மற்றும் ஓய்வூதிய பயன்கள் அளிக்கப்பட மாட்டாது. அக்னி வீரர்களுக்கு பங்களிப்பு அல்லாத ஆயுள் காப்பீடு ரூ.48 லட்சத்துக்கு வழங்கப்படும்.
அக்னிபத் திட்டத்தின்கீழ், 4 ஆண்டு காலத்திற்கு வீரர்கள் பணியமர்த்தப்படுவார்கள் இந்த ஆண்டு 46,000 பேர் பணியில் சேர்க்கப்படுவார்கள். இதற்கான வயது வரம்பு 17.5 வயது முதல் 21 வயதாகும். தேர்ந்தெடுக்கப்படுபவர்கள் மருத்துவ தகுதி பெற்றிருக்க வேண்டும்.
இளைஞர் நலன் மற்றும் விளையாட்டு அமைச்சகம்
டென்னிஸ் வீரர் ரோகன் போபண்ணா,சுமார் ரூ.30 லட்சம் செலவில் போட்டிகளில் பங்கேற்க ‘டாப்ஸ்’ அனுமதி
இந்திய டென்னிஸ் இரட்டையர் பிரிவில் பங்கேற்கும் வீரர் ரோகன் போபண்ணா, 2021 ஜனவரி முதல் ஜூன் மாதம் வரை 11 போட்டிகளில் தனது பயிற்சியாளர் ஸ்காட் டேவிட், உடற்பயிற்சியாளர் கவுரங் சுக்லா ஆகியோருடன் பங்கேற்க விருப்பம் தெரிவித்து விண்ணப்பித்திருந்தார்.
இதற்கு இன்று நடந்த கூட்டத்தில் ‘டாப்ஸ்’  ஒப்புதல் அளித்தது.
டென்னிஸ் வீரர்களில் ஆண்கள் இரட்டையர் பிரிவில் ரோகன் போபண்ணா தற்போது உலக தரவரிசையில் 39வது இடத்தில் உள்ளார். இவர் 2016ம் ஆண்டு நடந்த ரியோ ஒலிம்பிக்ஸ் அரையிறுதி போட்டியிலும் பங்கேற்றார். இவர் தனது போட்டிகளில் பங்கேற்பதற்கு சுமார் ரூ.27.61 லட்சம் அனுமதிக்கப்பட்டது.
நடப்பு ஒலிம்பிக் சுற்று மூலம், ரோகன் போன்னா, டாப்ஸிலிருந்து  ஏற்கனவே ரூ.1.24 கோடி பெற்றுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1721307
மத்திய அமைச்சரவை
சிவில் விமானப்போக்குவரத்துத் துறையில் ஒத்துழைப்புக் குறித்த இந்தியா – ஜெர்மனிக்கு இடையிலான புரிந்துணர்வு ஒப்பந்தத்திற்கு மத்தி்ய அமைச்சரவை ஒப்புதல்
சிவில் விமானப்போக்குவரத்துத் துறையில் ஒத்துழைப்புக் குறித்த இந்தியா – ஜெர்மனிக்கு இடையில் கையெழுத்தான இந்தியாவுக்கும் ஜெர்மனிககும் இடையேயான விருப்பம் குறித்த கூட்டுப்பிரகடனம் என தலைப்பு இடப்பட்ட புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று  ஒப்புதல் அளித்தது. இந்தக் கூட்டு பிரகடனம், பாதுகாப்பான திறம்பட்ட பயனளிக்கக் கூடிய இந்தியா – ஜெர்மனிக்கு இடையிலான விமானப்போக்குவரத்து மேம்பாட்டுக்கு உதவும்.
கூட்டு விருப்பப் பிரகடனம் என்ற வடிவத்திலான இந்த புரிந்துணர்வு ஒப்பந்தம் இந்தியாவுக்கும் ஜெர்மனிக்கும் இடையே சிவில் விமானப் போக்குவரத்துத் துறையின் முக்கியமான மைல் கல்லாகும். இருநாடுகளுக்கும் இடையே வர்த்தகம், முதலீடுகள், சுற்றுலா, பண்பாட்டு பரிவர்த்தனைகள் ஆகியவற்றை ஊக்குவிக்கும் திறன் கொண்டது இந்த ஒப்பந்தம்.
சிவில் விமானப் போக்குவரத்துத் துறையில் அறிவு மற்றும் அனுபவ மேம்பாடு மற்றும் பரிவர்த்தனையை உயர்த்துவதற்கு இந்த கூட்டு விருப்பப் பிரகடனம் கையெழுத்திடப்பட்டது உதவிகரமாக அமையும். இருநாடுகளும், இத்துறையில் உறவுகளை வலுப்படுத்தி மேலும் வளர்ப்பதற்கான விருப்பத்தை இந்தப் பிரகடனம் எதிரொலிக்கிறது. இந்தக் கூட்டு விருப்பப் பிரகடனத்தின் முக்கிய நோக்கம் கீழ் கண்ட துறைகளில் பரஸ்பர ஒத்துழைப்புக்கு வசதி ஏற்படுத்தி மேம்படுத்துவது ஆகும்.
- விமானப்போக்குவரத்துப் பாதுகாப்பு மற்றும் விமானப்போக்குவரத்து மேலாண்மை
விமானப்போக்குவரத்து பாதுகாப்பு செயல்பாடுகள், விமானப் போக்குவரத்து மேலாண்மை உள்ளிட்ட பாதுகாப்பு நெறிகள் தொடர்பான தகவல் மற்றும் சிறந்த நடைமுறைகளின் பரிமாற்றம். இது கருத்தரங்குகள், கலந்துரையாடல்கள், பயணங்கள், மற்றும் இதர உகந்த நடவடிக்கைகள் மூலம் மேற்கொள்ளப்படும்.
- ஹெலிகாப்டர் தளங்கள் மற்றும் ஹெலிகாப்டர் அவசர மருத்துவ சேவைகள்
ஹெலிகாப்டர் தளங்கள் மற்றும் ஹெலிகாப்டர் அவசர மருத்துவ சேவைகள் சார்ந்த தகவல்கள் மற்றும் சிறந்த நடைமுறைகளை பகிர்ந்து கொள்ளுதல்.
- வரன்முறைகள் மற்றும் கொள்கை
முக்கியமான சர்வதேச பிரச்சினைகளில் தொடர்ந்து சர்வதேச சிவில் விமான போக்குவரத்து அமைப்புடன் ஒத்துழைப்பு
- கம்பெனிகள் சார்ந்த மற்றும் வர்த்தக விமானப்போக்குவரத்து மேம்பாடு
வர்த்தகம் மற்றும் வர்த்தகம் சாராத விமானப் போக்குவரத்துக்கான வசதிகள் குறித்த தகவல்களை பகிர்ந்து கொள்ளுதல்
- சுற்றுச்சூழல்
- நிலைத்த மற்றும் சுற்றுச்சூழலுக்கு உகந்த விமான நிலையங்கள் மேம்பாடு மற்றும் திட்டமிடலில் முக்கிய கவனம் செலுத்தும் அரசு விமான நிலைய மேற்பார்வை சம்பந்தப்பட்ட அனுபவங்களைப் பகிர்ந்து கொள்ளுதல்.
- பருவநிலை மாற்றத்தை சமாளிப்பதற்கு முக்கியத்துவம் தருவதைக் கருத்தில் கொண்ட சர்வதேச ஒத்துழைப்பு. இதன் மூலமாக உள்நாட்டு மற்றும் சர்வதேச நிலைகளில் விமானப் போக்குவரத்து சார்ந்த பசுமை இல்ல வாயு வெளியீடுகள் பிரச்சினையை சமாளித்தல்.
- பயிற்சி மற்றும் திறன்மேம்பாடு
தொழில்நுட்ப, தொழில்நுட்பம் சாராத ஒத்துழைப்ப மற்றும் பயிற்சி குறிப்பாக விமான பாதுகாப்பு, கண்காணிப்புக் குறித்த பயிற்சியில் கூட்டாண்மை குறித்து ஆராய்தல்.
-----
(Visitor Counter : 125
அறிவியல் மற்றும் தொழில்நுட்பத்துறை
சி.எஸ்.ஐ.ஆர்-என்.ஐ.எஸ்.சி.பி.ஆர் -ன் ஒரு வாரம் ஒரு ஆய்வகத் திட்டத்தின் கீழ் மாணவர்-அறிவியல் இணைப்பு நிகழ்ச்சிக்கு ஏற்பாடு
மத்திய தொழிலக ஆராய்ச்சி கவுன்சிலான சி.எஸ்.ஐ.ஆர்-ன் கீழ் செயல்படும் தேசிய அறிவியல் தகவல் தொடர்பு மற்றும் கொள்கை ஆய்வு நிறுவனம்  ஒரு வாரம் ஒரு ஆய்வக திட்டத்தைக் கடைப்பிடித்தது. இதன் ஒரு பகுதியாக 13.09.2023 அன்று புதுதில்லியில் மாணவர்-அறிவியல் இணைப்பு திட்டத்துக்கு ஏற்பாடு செய்தது. இந்த நிகழ்ச்சியில் 150 க்கும் மேற்பட்ட மாணவர்கள் கலந்து கொண்டனர். சி.எஸ்.ஐ.ஆர்-என்.ஐ.எஸ்.சி.பி.ஆரின் ஜிக்யாசா பயிற்சி மற்றும் மனிதவளப் பிரிவின் தலைவர் திரு சி.பி.சிங் இந்த திட்டம் குறித்த ஒரு விளக்கத்தை வழங்கினார். சி.எஸ்.ஐ.ஆர்-என்.ஐ.எஸ்.சி.பி.ஆர் இயக்குநர் பேராசிரியர் ரஞ்சனா அகர்வால் அறிமுக உரை வழங்கினார். இந்த திட்டத்திற்காக தேர்ந்தெடுக்கப்பட்ட இரண்டு கருப்பொருள்களான சிறுதானியங்கள் மற்றும் இந்திய பாரம்பரிய அறிவு ஆகியவை குறித்து எடுத்துரைத்தார்.
2022-2023 ஆண்டுக்கான ஜிக்யாசா என்.ஐ.எஸ்.சி.பி.ஆர் வின் வருடாந்திர அறிக்கையும் விழாவில் வெளியிடப்பட்டது.
நிகழ்ச்சியில் பேசிய, சி.எஸ்.ஐ.ஆர்-என்.ஐ.எஸ்.சி.பி.ஆர் முதன்மை விஞ்ஞானி டாக்டர் சுமன் ரே, சிறுதானியங்களின் ஊட்டச்சத்து மற்றும் பாரம்பரிய சமையல் குறிப்புகள் குறித்து மாணவர்களுக்கு விழிப்புணர்வு ஏற்படுத்தினார்.